Nu kommer Firefly til Europa – men Danmark må vente

Kinesiske Nio er klar til at slippe sit nye elbil-brand Firefly løs i Europa – men desværre ikke på danske veje lige foreløbig. Den kompakte elbybil, som allerede har rullet ud på kinesiske gader siden foråret, får officiel europadebut den 14. august.

Først i køen står kunder i Norge og Holland, mens resten af Europa – inklusive Danmark – må væbne sig med tålmodighed.

Firefly er Nios svar på den lille, praktiske bybil med et twist. Modellen, der måler fire meter i længden, kommer med et 42,1 kWh LFP-batteri, en rækkevidde på op til 420 kilometer (ifølge den optimistiske kinesiske kørecyklus) og en elmotor på 105 kW. Den kan både lynlades og – i ægte Nio-stil – få skiftet batteriet, dog ikke på Nios eksisterende batteriskiftestationer.

Pladsen er også imponerende for størrelsen: 404 liter bagagerum plus en frunk på 92 liter til småting, du ikke vil have flydende rundt bagi.

Prisen er dog knap så lille. Hvor Firefly i Kina koster fra cirka 160.000 kroner (inkl. batteri), starter den i Norge ved 279.900 norske kroner, svarende til omkring 176.000 danske kroner. Men i Norge sælges elbiler uden moms. I Holland starter prisen ved 29.900 euro, omtrent 224.000 kroner. Det markante prishop skyldes blandt andet EU’s ekstra told på elbiler fra Kina: 10 procent almindelig importtold plus hele 20,7 procent strafftold på Nio-modeller.

Hvornår Danmark får lov at lege med Firefly, har Nio endnu ikke afsløret. Men hvis historien gentager sig fra andre Nio-lanceringer, kan der godt gå lidt tid, før vi ser de første nummerplader med det lille insekt-logo herhjemme.

Nio blev lanceret i Danmark i november 2022, men har ikke haft den store succes. Blot 53 biler er blevet indregistreret i alt. Det svarer til mindre end 20 biler om året. I Danmark bliver Firefly lanceret gennem Nic. Christiansen Gruppen, som allerede står for en række bilmærker som Hyundai, BYD og Ford.

06.08.2025: Omregningerne fra norske kroner og euro er blevet rettet.

Nu kommer Firefly til Europa – men Danmark må vente